
讞讜诇讬谉 谞讛 注"讘 - 驻讬专讜砖 砖讟讬讬谞讝诇抓

诇诪拽讜诐 讛讞专讬抓, 讜讛讬讻讗 [讜讛讬讻谉] 诪拽讜诐 讛讞专讬抓? 讛讻讜讜谞讛 讛讬讗 诇讞讬讜专讗 讚转讜转讬 诪转谞讬 [诇诇讘谉 砖转讞转 讛诪转谞讬讬诐]. 讗诪专 专' 谞讞讜谞讬讗: 砖讗讬诇转讬谞讛讜 诇讻讜诇讛讜 讟专讜驻讗讬 讚诪注专讘讗 [砖讗诇转讬 讗转 讻诇 驻讜住拽讬 讚讬谞讬 讛讟专讬驻讜转 砖讘讗专抓 讬砖专讗诇], 讜讗诪专讬 [讜讗诪专讜] 诇讬: 讛诇讻转讗 [讛诇讻讛] 讻专讻讬砖 讘专 驻驻讗 讘砖诐 专讘, 砖讻讜诇讬讗 砖诇拽转讛 鈥� 讟专讬驻讛. 讜诇讬转 讛诇讻转讗 [讜讗讬谉 讛诇讻讛] 讻专讘 注讜讬专讗 讘注谞讬谉 讛讟讞讜诇, 砖讗诪专 砖讗诐 谞讬拽讘 讟专讬驻讛, 讗诇讗 讻砖专讛 讛讬讗.


 讜诪讜住讬驻讬诐, 砖注诇 讚讘专讬 专讘 注讜讬专讗 谞诪讬 [讙诐 讻谉] 诇讗 讗诪专谉 [诇讗 讗诪专谞讜] 砖讛讬讗 讻砖专讛 讗诇讗 讘拽讜诇砖讬讛 [讻讗砖专 谞讬拽讘 讛讟讞讜诇 讘讞诇拽讜 讛讚拽], 讛转讞转讜谉, 讗讘诇 谞讬拽讘 讘住讜诪讻讬讛 [讘爪讚 讛注讘讛 砖诇讜], 讛注诇讬讜谉 鈥� 讛诇讻讛 讻诪讜转讜 讜讛专讬讛讬 讟专驻讛. 讜讗讬 [讜讗诐] 讻砖谞讬拽讘 讞诇拽讜 讛注讘讛 谞拽讘 砖讗讬谞讜 诪驻讜诇砖, 讗讬砖转讬讬专 讘讬讛 [谞砖讗专 讘讜] 讘讟讞讜诇 讻注讜讘讬 讚讬谞专 讝讛讘 砖诇讗 谞讬拽讘 鈥� 讻砖专讛.


讗 讗诪专讬 讘诪注专讘讗 [讗诪专讜 讘讗专抓 讬砖专讗诇]: 讻诇 讛驻讜住诇 讘专讬讗讛 鈥� 讻砖专 讘讻讜诇讬讗 (讻诇讬讛), 讜专讗讬讛 诇讚讘专, 砖讛专讬 谞拽讘 驻住讜诇 讘专讬讗讛, 讻驻讬 砖砖谞讬谞讜 讘诪砖谞讛 讘专讗砖 讛驻专拽, 讜讻砖专 讘讻讜诇讬讗, 砖诇讗 砖谞讬谞讜 讗讜转讛 讘讬谉 讛讗讬讘专讬诐 砖谞拽讘 驻讜住诇 讘讛诐. 讜诪讻讗谉 讬砖 诇诇诪讜讚 讻讬 讻诇 砖讻谉 讛讬讻讗 [讘诪拽讜诐] 砖讛讚讘专 讛讻砖专 讘专讬讗讛 鈥� 砖讛讜讗 讻砖专 讘讻讜诇讬讗.


诪转拽讬祝 诇讛 [诪拽砖讛 注诇 讻讱] 专' 转谞讞讜诪讗: 讜讻诇诇讗 讛讜讗 [讜讻讬 讻诇诇 讛讜讗 讝讛]? 讛专讬 诪讜讙诇讗 砖讻砖专 讘专讬讗讛 讜驻住讜诇 讘讻讜诇讬讗! 讜讛专讬 诪讬诐 讝讻讬谉 砖讻砖专讬诐 讛讻讗 讜讛讻讗 [讻讗谉 讜讻讗谉], 讘专讬讗讛 讜讘讻讜诇讬讗! 讗诇讗 讗诪专 专讘 讗砖讬: 讟专驻讜转 拽讗 诪讚诪讬转 诇讛讚讚讬 [讗转讛 诪讚诪讛 讝讜 诇讝讜]? 讗讬谉 讗讜诪专讬诐 讘讟专驻讜转 讝讜 讚讜诪讛 诇讝讜! 砖讛专讬 讘讙讜祝 讘讛诪讛 讬砖 诪拽讜诪讜转 砖讜谞讬诐, 讞讜转讻讛 诪讻讗谉 讜诪转讛, 讞讜转讻讛 诪讻讗谉 讜讞讬转讛, 讜讬转讻谉 讗讬驻讜讗 砖讬砖 讚讘专 砖驻讜住诇 讘讻讜诇讬讗 讜讻砖专 讘专讬讗讛, 讜讚讘专 讗讞专 砖驻讜住诇 讘专讬讗讛 讜讻砖专 讘讻讜诇讬讗!


 讗讙讘 讻讱 诪注讬专讬诐: 讜讘讬讞住 诇诪讬诐 讝讻讬谉 讛诪爪讜讬讬诐 讘专讬讗讛 讗讜 讘讻讜诇讬讗, 砖讛诐 讻砖专讬诐, 诇讗 讗诪专谉 [讗诪专谞讜] 讚讘专 讝讛 讗诇讗 讘诪拽专讛 讚爪讬诇讬 [砖讛诐 爪诇讜诇讬诐], 讗讘诇 讗诐 讛诐 注讻讬专讬 [注讻讜专讬诐] 鈥� 讟专驻讛. 讜讻讬 爪讬诇讬 谞诪讬 诇讗 讗诪专谉 [讜讻讗砖专 讛诐 爪诇讜诇讬诐 讙诐 讻谉 诇讗 讗诪专谞讜] 砖讛讬讗 讻砖专讛, 讗诇讗 讚诇讗 住专讬讞 [砖讗讬谞诐 诪住专讬讞讬诐], 讗讘诇 讗诐 讛诐 住专讬讞 [诪住专讬讞讬诐] 鈥� 讟专驻讛.


讜注讜讚 讘讚讬谞讬 讟专讬驻讜转 讛讻讜诇讬讗: 讛讻讜诇讬讗 砖讛拽讟讬谞讛 (砖谞注砖转讛 拽讟谞讛), 讘讘讛诪讛 讚拽讛, 讗诐 讛讬转讛 拽讟谞讛 注讚 砖讛讬讗 讻讙讜讚诇 驻讜诇 讛专讬讛讬 讟专讬驻讛, 讘讘讛诪讛 讙住讛 鈥� 讗诐 讛讬转讛 拽讟谞讛 注讚 讻注谞讘讛 讘讬谞讜谞讬转 讛专讬讛讬 讟专讬驻讛.


讘 砖谞讬谞讜 讘诪砖谞讛: 谞讬讟诇 诇讞讬 讛转讞转讜谉 讻砖专讛. 讗诪专 专' 讝讬专讗: 诇讗 砖谞讜 讗诇讗 砖讬讻讜诇讛 诇讞讬讜转 讘讻诇 讝讗转 注诇 讬讚讬 诇注讬讟讛 讗讜 讛诪专讗讛, 砖转讜讞讘讬诐 讗讜讻诇 诇驻讬讛 讗讜 诇诪注讬讛, 讗讘诇 讗诐 讗讬谞讛 讬讻讜诇讛 诇讞讬讜转 注诇 讬讚讬 诇注讬讟讛 讜讛诪专讗讛 鈥� 讟专驻讛.


讙 砖谞讬谞讜 讘诪砖谞讛: 谞讬讟诇讛 讛讗诐 (讛专讞诐) 砖诇讛 讻砖专讛. 转谞讗 [砖谞讛 讛讞讻诐]: 讛讬讗 讛讗诐, 讛讬讗 讛拽专讜讬讛 讟专驻讞转, 讜讛讬讗 讛拽专讜讬讛 诇注讬转讬诐 砖诇驻讜讞讬转, 讻诇讜诪专, 驻注诪讬诐 谞拽专讗转 讻讱 讜驻注诪讬诐 谞拽专讗转 讻讱.


讚 砖谞讬谞讜 讘诪砖谞讛: 讜讞专讜转讛 讘讬讚讬 砖诪讬诐 鈥� 讻砖专讛. 转谞讜 专讘谞谉 [砖谞讜 讞讻诪讬诐] 讗讬讝讜讛讬 讞专讜转讛? 讻诇 砖爪诪拽讛 专讬讗讛 砖诇讛. 讜讗诐 讛讬讛 讛讚讘专 讘讬讚讬 砖诪讬诐, 讜讻讙讜谉 砖谞讘注转讛 诪讘专拽讬诐 讜专注诪讬诐 鈥� 讻砖专讛; 讗诐 讛讬讛 讛讚讘专 讘讬讚讬 讗讚诐, 砖讛讘讛讬诇 讗讜转讛, 讜讻讙讜谉 砖专讗转讛 讗讜转讜 砖讜讞讟 讘讛诪讛 讗讞专转 鈥� 讟专驻讛. 专' 砖诪注讜谉 讘谉 讗诇注讝专 讗讜诪专: 讗祝 讘讬讚讬 讻诇 讛讘专讬讜转, 讻讙讜谉 砖砖诪注讛 砖讗讙转 讗专讬讛.


讗讬讘注讬讗 诇讛讜 [谞砖讗诇讛 诇讛诐 诇诇讜诪讚讬诐]: 专' 砖诪注讜谉 讘谉 讗诇注讝专 讗专讬砖讗 拽讗讬 讜诇拽讜诇讗 [注诇 专讗砖 讛讘专讬讬转讗 讛讜讗 注讜诪讚, 诪转讬讬讞住, 讜诇讛拽诇], 砖讗诐 讛讬讛 讛讚讘专 讘讬讚讬 砖诪讬诐, 讗讜 讘讬讚讬 砖讗专 讛讘专讬讜转 讞讜抓 诪讘讬讚讬 讗讚诐 鈥� 讻砖专讛. 讗讜 讛讗诐 讗住讬驻讗 拽讗讬 讜诇讞讜诪专讗 [注诇 住讜驻讛 讛讜讗 注讜诪讚, 诪转讬讬讞住, 讜诇讛讞诪讬专], 砖诇讗 专拽 讘讬讚讬 讗讚诐 讛讬讗 讟专讬驻讛, 讗诇讗 讘讬讚讬 讻诇 讛讘专讬讜转?


讜诪爪讬注讬诐: 转讗 砖诪注 [讘讜讗 讜砖诪注] 诪诪讛 讚转谞讬讗 [砖砖谞讜讬讛 讘专讬讬转讗]: 讞专讜转讛 讘讬讚讬 讗讚诐 鈥� 讟专驻讛, 专' 砖诪注讜谉 讘谉 讗诇注讝专 讗讜诪专: 讗祝 讘讬讚讬 讻诇 讛讘专讬讜转 讟专讬驻讛.


 诪住讜驻专, 专讘讛 讘专 讘专 讞谞讛 讛讜讛 拽讗讝讬诇 讘诪讚讘专讗 [讛讬讛 讛讜诇讱 讘诪讚讘专], 讗砖讻讞 讛谞讛讜 讚讬讻专讬 讚爪诪讬拽 专讬讗讛 讚讬讚讛讜 [诪爪讗 讗讬诇讬诐 砖谞砖讞讟讜 讜谞诪爪讗 砖爪诪拽讛 讛专讬讗讛 砖诇讛诐]. 讗转讗 砖讗讬诇 讘讬 诪讚专砖讗 [讛诇讱 讜砖讗诇 讘讘讬转 讛诪讚专砖] 讻讬爪讚 讬讜讚注讬诐 讗诐 谞注砖讛 讛讚讘专 讘讬讚讬 砖诪讬诐. 讗诪专讜 诇讬讛 [诇讜]: 讘拽讬讬讟讗 [讘拽讬抓] 讗讬讬转讬 诪砖讬讻诇讬 讞讬讜专讬 [讛讘讗 讻诇讬诐 诇讘谞讬诐], 讜诪诇讬谞讛讜 诪讬讗 拽专讬专讬 [讜诪诇讗 讗讜转诐 诪讬诐 拽专讬诐], 讜讗谞讞讬谞讛讜 [讜讛谞讞 讗讜转诐] 讗转 讛专讬讗讜转 讘转讜讻诐 诪注转 诇注转 (注砖专讬诐 讜讗专讘注 砖注讜转), 讗讬 讛讚专谉 讘专讬讬谉 [讗诐 讛专讬讗讜转 讞讜讝专讜转 讜诪讘专讬讗讜转], 讻诇讜诪专, 诪转专讞讘讜转 鈥� 讘讬讚讬 砖诪讬诐 讛讬讗 讜讻砖专讛, 讜讗讬 [讜讗诐] 诇讗 讛转专讞讘讜 鈥� 讟专驻讛. 讘住讬转讜讗 [讘讞讜专祝], 讗讬讬转讬 诪砖讬讻诇讬 砖讬讞讜诪讬 [讛讘讗 讻诇讬诐 讻讛讬诐], 讜诪诇讬谞讛讜 诪讬讗 驻砖讜专讬 [讜诪诇讗 讗讜转诐 诪讬诐 驻讜砖专讬诐], 讜讗谞讞讬谞讛讜 [讜讛谞讞 讗讜转诐] 讗转 讛专讬讗讜转 讘转讜讻诐 诪注转 诇注转, 讗讬 讛讚专讗 讘专讬讗 [讗诐 讞讜讝专转 讜诪讘专讬讗讛] 鈥� 讻砖专讛, 讜讗讬 [讜讗诐] 诇讗 鈥� 讟专驻讛.


讛 砖谞讬谞讜 讘诪砖谞讛: 讛讙诇讜讚讛, 砖谞驻砖讟 注讜专讛 鈥� 专' 诪讗讬专 诪讻砖讬专 讜讞讻诪讬诐 驻讜住诇讬诐. 讜讘注谞讬谉 讝讛 诪讘讬讗讬诐 诪讛 砖转谞讜 专讘谞谉 [砖谞讜 讞讻诪讬诐]: 讛讙诇讜讚讛 鈥� 专' 诪讗讬专 诪讻砖讬专, 讜讞讻诪讬诐 驻讜住诇讬诐. 讜讻讘专 讛注讬讚 讗诇注讝专 住驻专讗 讜讬讜讞谞谉 讘谉 讙讜讚讙讚讗 讘驻谞讬 讞讻诪讬诐 注诇 讛讙诇讜讚讛 砖驻住讜诇讛. 讗诪专 专' 砖诪注讜谉 讘谉 讗诇注讝专: 讞讝专 讘讜 专' 诪讗讬专.


讜诪转拽砖讬诐: 诪讻诇诇 讛讚讘专讬诐 讗转讛 诇诪讚 砖诇讚注转 专' 砖诪注讜谉 讘谉 讗诇注讝专 驻诇讬讙 [讞讜诇拽] 专' 诪讗讬专 讘转讞讬诇讛 讘讙诇讜讚讛, 讗诇讗 砖讞讝专 讘讜? 讜讛转谞讬讗 [讜讛专讬 砖谞讜讬讛 讘专讬讬转讗], 讗诪专 专' 砖诪注讜谉 讘谉 讗诇注讝专: 诇讗 谞讞诇拽讜 专' 诪讗讬专 讜讞讻诪讬诐 注诇 讛讙诇讜讚讛, 砖诇讚注转 讛讻诇 讛讬讗 驻住讜诇讛. 讜讻讘专 讛注讬讚 专' 讗讜砖注讬讗 讘谞讜 砖诇 专' 讬讛讜讚讛 讛讘砖诐 (诪讜讻专 讛讘砖诪讬诐) 诇驻谞讬 专' 注拽讬讘讗 诪砖讜诐 (讘砖诐) 专讘讬 讟专驻讜谉 注诇 讛讙诇讜讚讛 砖驻住讜诇讛. 讜讗诐 谞砖转讬讬专 讘讜 讻住诇注 砖诇讗 谞讙诇讚 讛注讜专 鈥� 讻砖专讛. 讜诪谉 讛诇砖讜谉 "诇讗 谞讞诇拽讜" 讗转讛 诇诪讚 砖诇讗 谞讞诇拽讜 讻诇诇! 讗诪专 专讘 谞讞诪谉 讘专 讬爪讞拽: 诪讗讬 [诪讛 驻讬专讜砖] "诇讗 谞讞诇拽讜"? 讻讜讜谞转讜: 讗诪谞诐 谞讞诇拽讜, 讗讘诇 诇讗 注诪讚 专' 诪讗讬专 讘诪讞诇讜拽转讜, 讗诇讗 讞讝专 讘讜.


讜讚谞讬诐 讘诪讛 砖讗诪专 诪专 [讛讞讻诐] 讘专讬讬转讗: 讗诐 谞砖转讬讬专 讘讜 讻住诇注 鈥� 讻砖专讛, 讜砖讜讗诇讬诐: 讛讬讻讗 [讛讬讻谉] 讗诐 谞砖转讬讬专 讛讜讗 诪爪讬诇? 讗诪专 专讘 讬讛讜讚讛 讗诪专 砖诪讜讗诇: 讗诐 谞砖转讬讬专 讻住诇注 注诇 驻谞讬 讛砖讚专讛 讻讜诇讛.


讗讬讘注讬讗 诇讛讜 [谞砖讗诇讛 诇讛诐] 诇诇讜诪讚讬诐: 讗讬讱 诇讛讘讬谉 讗转 讛讛诇讻讛 讛讝讜? 讛讗诐 讛讻讜讜谞讛 砖谞砖转讬讬专 拽讟注 讚讗专讬讱 讜拽讟讬谉 [砖讛讜讗 讗专讜讱 讜爪专], 讻注讬谉 专爪讜注讛 讚拽讛, 讚讻讬 诪爪专祝 诇讛 [砖讻讗砖专 讛讜讗 诪爪专祝 讗讜转讛] 讛讜讬 [讛专讬讛讬] 讘住讱 讛讻诇 讻专讜讞讘 住诇注, 讗讜 讚诇诪讗 [砖诪讗] 讛讻讜讜谞讛 讘专讜讞讘 住诇注 注诇 驻谞讬 讛砖讚专讛 讻讜诇讛? 讜诪砖讬讘讬诐: 转讗 砖诪注 [讘讜讗 讜砖诪注] 诪诪讛 讚驻专讬砖 [砖驻讬专砖] 专' 谞讛讜专讗讬 诪砖诪讬讛 [诪砖诪讜] 砖诇 砖诪讜讗诇: 讘专讜讞讘 讻住诇注 注诇 驻谞讬 讻诇 讛砖讚专讛 讻讜诇讛.


专讘讛 讘专 讘专 讞谞讛 讗诪专: 爪专讬讱 诇讛讬讜转 讻住诇注 讘专讗砖讬 驻专拽讬诐, 讘讻诇 驻专拽讬 讛讞讜诇讬讜转, 讜讻谉 讘驻专拽讬 注爪诪讜转 讛砖讜拽 讜讛讬专讱. 专' 讗诇注讝专 讘谉 讗谞讟讬讙谞讜住 诪砖讜诐 专' 讗诇注讝专 讘专' 讬谞讗讬 讗诪专: 爪专讬讱 诇讛讬讜转 讻住诇注 讘诪拽讜诐 讟讬讘讜专讜, 讘诪专讻讝 讛讘讟谉.


讘注讬 [砖讗诇] 专' 讬谞讗讬 讘专' 讬砖诪注讗诇: 讗诐 谞讬讟诇 讛注讜专 砖诇 诪拽讜诐 讛砖讚专讛, 讜讻诇 砖讗专 讛注讜专 讻讜诇讜 拽讬讬诐, 讗讜 谞讬讟诇 诪拽讜诐 讟讬讘讜专讜 讜讻讜诇讜 拽讬讬诐, 讗讜 谞讬讟诇讜 专讗砖讬 驻专拽讬诐 讜讻讜诇讜 拽讬讬诐, 诪讗讬 [诪讛 讬讛讬讛 讚讬谞讜]? 砖讗诇讛 讝讜 诇讗 谞驻转专讛 讜注诇 讻谉 转讬拽讜 [转注诪讜讚] 讘诪拽讜诪讛.


讗诪专 专讘: 讻诇 讛注讜专 讻讜诇讜, 讘讻诇 诪拽讜诐 讘讙讜驻讛 砖谞砖转讬讬专 讘讜 讻住诇注 鈥� 诪爪讬诇 讘讙诇讜讚讛, 讞讜抓 诪注讜专 讘讬转 讛驻专住讜转 讘讞诇拽 讛转讞转讜谉 砖诇 讛专讙诇, 砖讗讬谞讜 谞讞砖讘 讻注讜专. 讜专' 讬讜讞谞谉 讗诪专: 讗驻讬诇讜 注讜专 讘讬转 讛驻专住讜转 谞诪讬 [讙诐 讻谉] 诪爪讬诇.


讘注谞讬谉 讝讛 诪住讜驻专, 讘注讗 诪讬谞讬讛 [砖讗诇 讗讜转讜] 专' 讗住讬 诪专' 讬讜讞谞谉: 注讜专 讘讬转 讛驻专住讜转, 诪讛讜 砖讬爪讬诇 讘讙诇讜讚讛? 讗诪专 诇讬讛 [诇讜]: 诪爪讬诇. 讗诪专 诇讬讛 [诇讜], 诇诪讚转谞讜 专讘讬谞讜 讘诪砖谞讛 诇注谞讬谉 讟讜诪讗讛: 讗诇讜 讘注诇讬 讞讬讬诐 砖注讜专讜转讬讛谉 讻讘砖专谉, 砖讛注讜专 砖诇讛诐 谞讞砖讘 讻讘砖专 诇讟诪讗 讟讜诪讗转 谞讘诇讜转 (砖住转诐 注讜专 讗讬谞讜 诪讟诪讗), 讜讘讬谞讬讛诐 诪讜谞讬诐 讗转 注讜专 讘讬转 讛驻专住讜转! 讗诪专 诇讬讛 [诇讜]: 讗诇 转拽谞讬讟谞讬, 讗诇 转拽砖讛 注诇讬 讜转爪注专谞讬 诪诪砖谞讛 讝讜, 砖讘诇砖讜谉 讬讞讬讚 讗谞讬 砖讜谞讛 讗讜转讛, 砖讚注转 讬讞讬讚 讛讬讗, 砖注讜专 讘讬转 讛驻专住讜转 讚讬谞讜 讻讘砖专, 讜讻驻讬 砖谞讗诪专 诇讛诇谉 讘砖诐 专' 砖诪注讜谉, 讜讞讻诪讬诐 讞诇讜拽讬诐 注诇 讻讱, 讜住讘讜专讬诐 砖讗讬谉 注讜专 讝讛 谞讞砖讘 讻讘砖专.


讚转谞讬讗 [砖砖谞讜讬讛 讘专讬讬转讗]: 讛砖讜讞讟 讗转 讛注讜诇讛 注诇 诪谞转 诇讛拽讟讬专 讻讝讬转 诪注讜专 砖诇 转讞转 讛讗诇讬讛 (讛讝谞讘) 砖诇 讛讻讘砖 讞讜抓 诇诪拽讜诪讜, 讞讜抓 诇注讝专讛 鈥� 驻住讜诇 讛拽专讘谉, 讜讗讜诇诐 讗讬谉 讘讜 讻专转 讗诐 讗讻诇讜. 讜讗诐 砖讞讟 讻讚讬 诇讛拽讟讬专 注讜专 讝讛 讞讜抓 诇讝诪谞讜, 诇诪讞专转 鈥� 驻讙讜诇, 讜讞讬讬讘讬谉 注诇讬讜 讻专转 注诇 讗讻讬诇转讜, 诪驻谞讬 砖注讜专 讝讛 专讱 讛讜讗, 讜讚讬谞讜 讻讘砖专 讛拽专讘谉, 砖诪讞砖讘讛 讘讜 驻讜住诇转. 讝讜 讛讬讗 讚注转 讞讻诪讬诐.


讗诇讬注讝专 讘谉 讬讛讜讚讛 讗讬砖 讗讬讘诇讬诐 讗诪专 诪砖讜诐 专' 讬注拽讘, 讜讻谉 讛讬讛 专' 砖诪注讜谉 讘谉 讬讛讜讚讛 (讗讬砖) 讻驻专 注讬讻讜住 讗讜诪专 诪砖讜诐 专' 砖诪注讜谉: 讗讞讚 注讜专 讘讬转 讛驻专住讜转, 讜讗讞讚 注讜专 讛专讗砖 砖诇 注讙诇 讛专讱, 讜讗讞讚 注讜专 砖诇 转讞转 讛讗诇讬讛, 讜讻诇 砖诪谞讜 讞讻诪讬诐 讙讘讬 讟讜诪讗讛, 砖讗诪专讜 砖讗诇讜 砖注讜专讜转讬讛谉 讻讘砖专谉,

